Papersnake/gushiwen huggingface dataset:
郑扶烟见访
郭之奇（明代）

所求素心侣，幽居慰索离。夕晖庭前落，剥啄知为谁。

翩翩郑子真，入门露襟期。稍进杯中物，回看月盈卮。

携樽上虚台，谈笑不知疲。俯听溪潮击，仰观河汉移。

际此天人寂，偏多物外思。固知古之人，胸怀淡如斯。

披衣日来过，相从无厌时。
访仲弓
邹浩（宋代）

凉雨吹丝络晚空，朅来秋兴与君同。巽亭鹄立云霓上，未许山川落眼中。
大江乘（郭县尹美任）
阮盘溪（宋代）

东阳四载，但好事、一一为民做了。谈笑半闲风月里，管甚讼庭生草。瓯茗炉香，菜羹淡饭，此外无烦恼。问侯何苦，自饥只要民饱。

犹念甘旨相违，白云万里，不得随昏晓。暂舍苍生归定省，回首又看父老。听得乘崖，交章力荐，道此官员好。且来典宪，中书还二十四考。
游鼓山
张镇初（宋代）

笼翎圈里著禅关，顶有奇峰蹬可攀。
上下乾坤大千界，东西陆海两三山。
临沧雾向风前解，喝水泉因雨后潺。
一宿迷归山莫晒，小窗经日对孱颜。
凉州郊外游望（时为节度判官，在凉州作）
王维（唐代）

野老才三户，边村少四邻。婆娑依里社，箫鼓赛田神。

洒酒浇刍狗，焚香拜木人。女巫纷屡舞，罗袜自生尘。
送僧归茜径
释永颐（宋代）

吴渚僧归落日曛，故王宫井已无闻。水边尚有红蓝草，不染香衣染堑云。
句
张表臣（宋代）

云移鸟灭没，风霁蝶飞翻。
后数日姚学林用前韵言别因别举
金履祥（宋代）

聚散云萍有是言，与君相遇帝城边。
共吟黄卷东风里，相对青灯夜雨天。
养此俊明真大器，发予沉痼有佳篇。
赠言归别勤渠意，别后重哦即见贤。
晚春闲思
陈亮（宋代）

门巷客来稀，闲居静掩扉。
微风花自落，细雨燕双飞。
向晓披遗帙，迎暄换袷衣。
年年此时节，惆怅送春归。
陇首
胡应麟（明代）

九月被毡裘，征人上陇头。黄龙悬塞色，白马赴边愁。

陇坂高无极，寒泉咽不流。梅花何处折，肠断在朱楼。
送大名府签幕吴都官几复移粹安肃
强至（宋代）

相公樽俎纳豪英，使者封章荐姓名。
落日送愁离幕府，翔云随姓入边城。
万蹄宛马休南牧，一啸燕姬慰北征。
敌颈愤来还请系，雒阳前后有书生。
二月二十四日，寺丞田文清叔及学中旧同舍诸
杨万里（宋代）

正月一度游玉壶，二月一度游真珠。
是时新霁晓光初，西湖辞状无遗余。
君王予告作寒食，来看孤山海棠色。
海棠落尽孤山空，湖上摹糊眼中黑。
夜来三更湖月明，群仙下随嬉殊庭。
东坡和靖相先後，李成郭熙在左右。
崇日捧砚大如箕，大年落笔疾於飞。
磨墨为云洒为雨，湖波掀舞山倾欹。
尽作西湖烟雨障，今晨挂在孤山上。
同来诸彦文章公，不数钱起兼吴融。
何如玉船一举百分满，一笑千峰烟雨散。
奉和滁州九咏九首并序 其五 班春亭
曾巩（宋代）

山亭尝自绝浮埃，山路辉光五马来。春满人间不知主，谁言炉冶此中开？
东瀛客次
吴鲁（清代）

邮亭接淅去滇中，又送江流入海东。璀璨园林留法物，喧豗朝市杂欧风。

壮游万里经圆峤，听讲诸生笑老翁。纵览瀛寰新气象，神山初日正曈曈。
题淮阴侯庙十首
邵雍（宋代）

韩信事刘元不叛，萧何惑汉竟生疑。
当初若听蒯通语，高祖功名未可知。
四月八日燕客湖亭
周紫芝（宋代）

水平真欲见秋毫，碧海无人掣巨鳌。多谢西风卷烟雨，肯来湖面作波涛。
明德皇太后挽歌词五首
杨亿（宋代）

轩星光太极，阴教正中闱。
外戚黄金穴，深宫大练衣。
雀台愁雾隔，驹隙暗尘飞。
具阙三山路，飘飘仙驭归。
王德言枢密生日十首
曹勋（宋代）

皇华临遣下彤墀，雨卧风餐益自怡。
口伐可汗初不识，得陪后乘始应知。
即事三首 其二
李纲（宋代）

荔枝红紫已交加，龙眼新来又著花。便欲谋居不须去，咀冰嚼雪过年华。
劳山居寄呈吴处士
皎然（唐代）

官居鼎鼐古今无，名世才臣独一余。

贤阁御题龙墨灿，诏归补衮在须臾。
【越调】斗鹌鹑_天气融融，
吴仁卿（元代）

天气融融，和风习习。花发南枝，冰消岸北。庆贺新春，满斟玉液。朝禁阙，施拜礼。舞蹈扬尘，山呼万岁。
【紫花儿序】托赖着一人有庆，五谷丰登，四海无敌。寒来暑往，兔走乌飞。节令相催，答贺新正圣节日。愿我皇又添一岁，丰稔年华，太平时世。
【小桃红】官清法正古今稀，百姓安无差役。户口增添盗贼息，路不拾遗，托赖着万万岁当今帝。狼烟不起，干戈永退，齐贺凯歌回。
【庆元贞】先收了大理，后取了高丽。都收了偏邦小国，一统了江山社稷。
【幺】太平无事罢征旗，祝延圣寿做筵席，百官文武两班齐。欢喜无尽期，都吃得醉如泥。
【秃厮儿】光禄寺琼浆玉液，尚食局御膳堂食，朝臣一发呼万岁。祝圣寿，庆官里，进金杯。
【圣药王】大殿里，设宴会，教坊司承应在丹墀。有舞的，有唱的，有凤箫象板共龙笛，奏一派乐声齐。
【尾】愿吾皇永坐在皇宫里，愿吾皇永掌着江山社稷。愿吾皇永穿着飞凤赭黄袍，愿吾皇永坐着万万载盘龙亢金椅。
别离
陆龟蒙（唐代）

丈夫非无泪，不洒离别间。
杖剑对尊酒，耻为游子颜。
蝮蛇一螫手，壮士即解腕。
所志在功名，离别何足叹。
上巳日阻雨和王冲之韵
王之道（宋代）

袚除聊复对江亭，樽酒相从一笑倾。
那得引时仍此乐，况逢难弟与难兄。
潺潺暮雨檐间溜，滑滑春泥柳外声。
好在海棠红合泪，向人凄怆益多情。
梦真三首
黎廷瑞（宋代）

昔梦拜绿章，缥缈朝紫微。
均天侍清燕，宝书析玄机。
锡之瑶碧简，赉之青霞衣。
微班司玉条，下纠濁世非。
还家未中道，翠水烟尘飞。
朝真谅无期，丹忱日依依。
游思安凤凰岩
郭印（宋代）

山脚清江转，岩腰细路通。
飞泉忽溅雨，阴壑自吟风。
寺隐烟云里，人行竹柏中。
野僧无个在，幽鸟为谈空。
赠戴石屏
宋自逊（宋代）

又是六年别，浑无一字书。
性宽难得老，交久只如初。
白发添诗集，黄金散酒垆。
行程遍江海，何处是吾庐。
宫词
王珪（宋代）

六宫春色醉仙葩，绮户沈烟望翠华。
琥珀盘生山芍药，绛纱囊佩木香花。
东流道中
王质（宋代）

山高树多日出迟，食时雾露且雰霏。
马蹄已踏两邮舍，人家渐雰双竹扉。
冬青匝路野蜂乱，荞麦满园山雀飞。
明朝大江送吾去，万里天风吹客衣。
偈颂一百零四首
释绍昙（宋代）

小春才过，冬至相催。
光阴驹过隙，须鬓雪成堆。
松根石上，槁木寒灰。
冻膝拥深霜树叶，禅心清点野桥梅。
唤起来打，更莫迟回。
蛰龙须奋跃，保待禹门雷。
秦穆公墓
苏辙（宋代）

泉上秦伯坟，下埋三良士。
三良百夫特，岂为无益死。
当年不幸见迫胁，诗人尚记临穴惴。
岂如田横海中客，中原皆汉无报所。
秦国吞西周，康公穆公子。
尽力事康公，穆公不为负。
岂必杀身従之游，夫子乃以侯嬴所为疑三子。
王泽既未竭，君子不为诡。
三良狥秦穆，要自不得已。
以樵茶送夫椒诗来过美且有共尝之约
方献夫（明代）

深山知己独痴狂，甘李谁怜不道旁。白露偶堪供客鼎，早春犹未荐山房。

东坡岂有黄州梦，常父宁无汤饼肠。渴慰吞江真有约，扁舟共载入微茫。
游锦石岩
朱翌（宋代）

梯空何事上秋旻，要定三岩着隐君。
斗柄下垂星可摘，天门将隐语先闻。
猿窥虎隐人惊去，牛污龙池雨解纷。
偿我七年东向念，却张风腋跨归云。
三月四日上方寺送随州十一屯田
刘敞（宋代）

载酒怜春尽，寻芳到翠微。绵绵芳草远，飏飏杂花飞。

俯仰悲陈迹，淹留恨落晖。青枫千里目，那复送将归。
移司道中四绝 其三
郑刚中（宋代）

千山似笋怜渠瘦，一水如蓝对我寒。今日看来心未静，画将归去静时看。
李太学自京中寄赠赋答
卢龙云（明代）

滨海嗟留滞，多年寄拊循。烦劳安郡邑，弼直愧臣邻。

歌凤德何似，为龙性亦驯。鴳篱妨渐羽，鸟道惧摧轮。

闭阁时思过，登楼一怆神。敢云淹棘地，每念切枫宸。

触物聊吟咏，逢人窃主臣。帝城依紫极，旅服混缁尘。

会见风云起，应沾雨露均。燕台仍索骏，沧海未穷鳞。

道远情偏厚，里仁俗故淳。报书方岁暮，到日又王春。
偈公六十五首
释咸杰（宋代）

一切数句非数句，与吾灵觉何交涉。
毒蛇鑽入你鼻孔，虾蟆咬破你眼睛。
西园独步二首
孔武仲（宋代）

茂林新幄翠重重，犹有残花掩映红。
庭馆渐虚容散涉，时攀园果作狙公。
草堂 下山偶成
程颢（宋代）

襟裾三日绝尘埃，欲上篮舆首重回。不是吾儒本经济，等闲争肯出山来。
送姚子华浙东帅府掾
吕诚（元代）

掾郎辟举南州掾，炳炳才名早岁收。幕府简书閒白昼，戟门旌旆卷高秋。

花开拟上瀛洲看，酒熟频为鉴曲游。北来或有双鱼使，烦寄新诗写我忧。
客从远方来六首 其二
黄淮（明代）

客从远方来，遗我五色线。文采拟云章，光华自相炫。

愧非补衮才，对此徒增羡。搔首一长吁，中心更踌躇。

置之筐箧间，复恐应时须。
宝岩寺
李新（宋代）

竹影与溪声，萧萧眼底明。
秋云浮古树，山石削长城。
暝色凝黄碧，啼乌伴晚征。
高僧不知客，故遣作诗鸣。
自持 其二
孙原湘（清代）

不矜风格转超群，委地湘波拂拂裙。逼眼光华花上月，荡心仪态水中云。

任教离间情终合，尽意绸缪界自分。深感琴心通委曲，自怜无福作文君。
赠广淳破衣
顾逢（宋代）

禅外亲文墨，年来更用情。
三椽趺坐后，彻晓读书声。
破砚雨窗润，孤灯雪屋明。
更参诸大老，莫计万山程。
大乘寺
曾巩（宋代）

行春门外是东山，篮举宁辞数往还。
溪上鹿随人去无，洞中花往水长闲。
楼台势出尘埃外，钟磬声来缥缈间。
自笑粗官偷暇日，暂携妻子一开颜。
雨后晓行
喻良能（宋代）

宿雨晓初收，长天澹如洗。
解带临清流，泉声细娱耳。
有如到愚溪，还似游栗里。
人生若此少，贫贱非所耻。
舍侄来
高翥（宋代）

自从清晓至黄昏，閒坐閒眠深闭门。
犹子雨中来息担，老夫镫下起开樽。
故山坟墓何人守，旧宅园亭几处存。
问答恍然如隔世，若非沈醉定消魂。
寄愚卿二首
赵蕃（宋代）

江边栏槛竹中斋，缘我频能扫又开。
茅屋苍苔唤归去，来禽青李待书来。
演绎吟
邵雍（宋代）

万事入沉吟，其来味更深。
虽然曾过眼，须是更经心。
过眼未尽见，经心肯尽寻。
尽寻能得见，方始是真金。
题马嵬驿（一作罗隐诗）
狄归昌（唐代）

马嵬烟柳正依依，重见銮舆幸蜀归。

泉下阿蛮应有语，这回休更怨杨妃。
偈颂一百三十六首
释惟一（宋代）

春雪乍晴，春光愈好。
不必远讨幽深，不用谈空说有。
村村自花柳。
和答韩子华饷子鱼
梅尧臣（宋代）

南方海物难具名，子鱼珍美无与并。
完鳞全乙异臭腥，素盐渍曝生花轻。
其头戢戢筠箧盈，出自通印时所评。
远涉川陆来都城，亲宾交遗已见情。
食指尝动吾窃惊，果获异味亦足明。
戏叔纳宠
姚勉（宋代）

阿大中郎喜事宜，黄金不惜买蛾眉。
春风带醉欺桃叶，暮雨凝丝滞柳枝。
香阁鸾偕双雁奠，妆台凤引两皇来。
从兹准协熊罢梦，多办库钱为洗儿。
望江南
李纲（宋代）

烟艇稳，浦溆正清秋。风细波平宜进楫，月明江静好沈钩。横笛起汀洲。

鲈鳜美，新酿蚁醅浮。休问六朝兴废事，白萍红蓼正凝愁。千古一渔舟。
有雪
曹勋（宋代）

有雪有雪何不时，号令无乃乖其宜。
玄冥失职变常燠，草木不黄流不澌。
群蛰开张动平陆，广野宫阙腾蛟螭。
方今春王布仁政，育养万物如婴儿。
尔可干职助阴沴，致使造物无威仪。
四序平分佐天使，物色消长随指挥。
元纲既乱箕斗，五行颠倒盈缩亏。
安得调元按天步，太和受事三光齐。
璇玑不愆四七正，时歌玉烛滋黔黎。
尔之不职有常律，司辰执僇归摄提。
奉和圣制寒食五七言二首
刘筠（宋代）

垣禁申严日，余萌尽达初。
踏青游骑远，浮枣禊波舒。
饧市喧箫吹，鸡场隘酒车。
俗康春更乐，绮榭焕晴虚。
早朝
朱高炽（明代）

淡月低茜鹊，祥云绕建章。金门森羽卫，宝鼎霭名香。

日上东方曙，风轻晓殿凉。千官朝退后，咨访接贤良。
兴济
刘子壮（明代）

邑赋才三里，邑居未百家。走往问官吏，迎送礼何差。

今年河口决，县令沉水涯。一尉久不补，广文署坐衙。

有民如鸟兽，何况少菽麻。念此清盛时，地复近京华。

乃令不学人，等官如泥沙。哀此妇子困，彼死将谁嗟。

中夕念东南，河患遍潦洼。将毋同此邑，而又万里遐。

心魂伤谡谡，注目寒原花。
方汝一下第饯诗盈轴余亦继作
刘克庄（宋代）

纷纷肉马上青天，骥耳双垂亦可怜。
郊岂因穷吟遂辍，荬虽不第策犹传。
会须有集鸣当世，肯为无媒怨盛年。
斗气烛君文卷里，更于何处觅龙泉。
次韵傅丈武夷道中五绝句 其五
朱熹（宋代）

诸郎步武各骎骎，季子尤怜产万金。衣钵相传自端的，老生无用与安心。
观源洞观葛翁筇化石唐时游人入洞见石壁题葛翁诗有松门石径茸芳草落花满院香沉沉二句因足之
王文诰（清代）

观源洞外泉淙淙，葛翁遗下青竹筇。化为石脊导我过，驯扰如竹骑龙公。

深入洞天春色晓，松门石径茸芳草。落花满院香沈沈，嫣红浅紫无人扫。

玉女当年载酒来，箫声吹落凤凰台。曲终都逐仙官去，闲杀飞英点碧苔。
书楼怀古
羊士谔（唐代）

何独文翁化，风流与代深。泉云无旧辙，骚雅有遗音。

远目穷巴汉，闲情阅古今。忘言意不极，日暮但横琴。
雪九首
傅察（宋代）

忽惊陋巷间，踏作琼瑶迹。
坐闻郢中歌，妙句压元白。
夏园晚坐
商廷焕（清代）

元蝉噪夕阳，绿重柳成行。有客当风坐，空庭过雨凉。

日长青史伴，人静白莲香。微露新眉月，林间澹澹光。
忆贾阆仙
潘阆（宋代）

风雅道何玄，高吟忆阆仙。
人虽终百岁，君合寿千年。
骨已西埋蜀，魂应北入燕。
不知天地内，谁为读遗编。
舜举水仙梅五绝
牟巘五（宋代）

檀晕金杯两擅奇，晚风并作一香吹。
此中毕竟同还别，付与司南鼻孔知。
自武宁舍舟度岭投宿南山寺
李彭（宋代）

水落晚滩涩，云生寒岭昏。舍舟步崎峰，郁萝陟松门。

孤烟望墟落，浮林自一源。野杓方屡渡，槿篱时扣阍。

弄孙何许翁，夷面复鸟言。问津了不解，路穷斜谷分。

暝投古兰若，钟磬清尘根。犹疑武陵客，误宿桃花村。
湘江秋夕
杜荀鹤（唐代）

三湘月色三湘水，浸骨寒光似练铺。

一夜塞鸿来不住，故乡书信半年无。
拟张允怀寄内代内答十首 其二
郑文康（明代）

故园归计屡蹉跎，不是狂夫薄幸多。山鸟报人泥滑滑，况闻江上有风波。
梅花二首
林宪（宋代）

凌晨汲山泉，盥洗甫云暇。
徐行修竹间，小立疏梅罅。
尖风耿薄日，色影寒相射。
幽香定有无，纹禽踏花卸。
咏菖蒲
释惠明（宋代）

根下尘泥一点无，性便泉石爱清孤。
当时不惹湘江恨，叶叶如何有泪珠。
送僧方及南谒柳员外
刘禹锡（唐代）

昔事庐山远，精舍虎溪东。朝阳照瀑水，楼阁虹霓中。

骋望羡游云，振衣若秋蓬。旧房闭松月，远思吟江风。

古寺历头陀，奇峰扳祝融。南登小桂岭，却望归塞鸿。

衣裓贮文章，自言学雕虫。抢榆念陵厉，覆篑图穹崇。

远郡多暇日，有诗访禅宫。石门耸峭绝，竹院含空濛。

幽响滴岩溜，晴芳飘野丛。海云悬飓母，山果属狙公。

忽忆吴兴郡，白蘋正葱茏。愿言挹风采，邈若窥华嵩。

桂水夏澜急，火山宵焰红。三衣濡菌露，一锡飞烟空。

勿谓翻译徒，不为文雅雄。古来赏音者，燋爨得孤桐。
次韵王少清告归七首
项安世（宋代）

江陵虽未惯，已作一年留。
料得到锦里，剩须谈橘洲。
枫槠夹堤岸，荷芰匝城沟。
南入湖潮橹，北通襄汉舟。
逢人问风土，说与话难周。
次韵安礼见寄
杨时（宋代）

末俗相看老尚新，交游千里更谁亲。
萧条身世聊安分，迂阔行藏懒徇人。
宦路竞羞关柝吏，劳生谁息利名身。
我惭抱瓮无机械，幽兴惟思水石滨。
虞美人·玉楼缥缈孤烟际
欧阳澈（宋代）

玉楼缥缈孤烟际。徒倚愁如醉。雁来人远暗消魂。帘卷一钩新月、怯黄昏。
那人音信全无个。幽恨谁凭破。扑花蝴蝶若知人。为我一场清梦、去相亲。
过何文玉青浪园 其一
李之世（明代）

微澜轻漾绿，空影发天青。出郭尘方静，到山眼独醒。

阴廊依岸转，霁阁与烟停。步步堪延伫，回飙瑟瑟听。
卜築
林羲（宋代）

卜築向东郊，低檐浅覆巢。
自知心计拙，不与市情交。
夜烛调诗律，晨香玩易爻。
有时松影散，坐看鹤归巢。
缘识 其五十九
赵炅（宋代）

至道非凡要审知，当仁不必用迟疑。修行忽若无灵应，还信神仙白昼飞。
送郡斋两客 其一
释居简（宋代）

五马尊前客，长沙太傅双。疆侵过秦论，骚反度湘江。

晞露纫春佩，留蟾款曙窗。束书还小隐，静胜扫纷厖。
夜饮彦博家归而作此
李流谦（宋代）

故人留饮归夜深，铜瓶唧唧虫微吟。
一灯犹照读书眼，半纸忽微怀古心。
亦知所贵何必用，鱼目骊珠自轻重。
人间蚁穴小差珠，等是一场閒睡梦。
独秀山
张固（唐代）

孤峰不与众山俦，直入青云势未休。

曾得乾坤融结意，擎天一柱在南州。
答书
宋祁（宋代）

经㰅摧无几，书刀削未休。胡能反招隐，更欲傍牢愁。

澌砚寒馀滴，窗灯明映篝。子威销骨尽，何相得封侯。
阮郎归（客有举词者，因以其韵赋之）
韩淲（宋代）

小楼秋霁碧阑干。中人初薄寒。霜风吹我到湖山。平林斜照残。

霜阔里，有无间。牵萝翠袖闲。篮舆兴尽却愁还。断肠歌未阑。
寻芳草 本意
丁澎（清代）

嫩碧微烟笼。踏青时、芳菲谁共。绣鞋儿、却被香尘拥。

挽不住、王孙梦。

拾翠几寻思，笑然着、合欢闲弄。茜裙飘、撩得蔷薇动。

零乱了、钗头凤。
即事吟
邵雍（宋代）

事到患来频，何由得任真。
就新须果敢，从善莫因循。
盗亦自有道，人而或不仁。
义缘无定体，安处是行身。
寄昭应王中丞
张籍（唐代）

借得街西宅，开门渭水头。长贫唯要健，渐老不禁愁。

独凭藤书案，空悬竹酒钩。春风石瓮寺，作意共君游。
颂证道歌·证道歌
释印肃（宋代）

龙象蹴踏润无边，腾云驾雾谒诸天。
帝释惊惶无处避，寻光烛理扣金仙。
送别唐克让还家
张昱（元代）

家山远在白云边，膝下相违又隔年。万里壮游司马氏，数函书隔米家船。

裁成綵服欢无已，遗却瑶华思惘然。海内故人零落尽，别离多付酒尊前。
与诸客空腹饮
白居易（唐代）

隔宿书招客，平明饮暖寒。麹神寅日合，酒圣卯时欢。

促膝才飞白，酡颜已渥丹。碧筹攒米碗，红袖拂骰盘。

醉后歌尤异，狂来舞不难。抛杯语同坐，莫作老人看。
钦慈皇后挽辞二首 其二
晁补之（宋代）

弓韣它年事炳灵，红光满室众潜惊。人言薄氏诚君子，天与文皇兆大横。

圣有至情风不止，邦传庆祚日重明。百神陪扈朝陵寝，想像登舆动佩声。
满庭芳 秋遣
吴山（宋代）

归鸟休枝，夜虫鸣彻，小轩风过吹凉。雨晴天朗，诗思入潇湘。

秋染重林瑟瑟，更何处、疏远清香。曲池畔，绿红层叠，依约瘦莲房。

携撙闲吊月，支离病骨，潦倒贫乡。叹人生有几，况遇沧桑。

且把双眉解放，领略些，水色山光。衷肠事，思亲忧世，别作一囊装。
溪上晚步次閒来无日不从容韵
王夫之（明代）

溪光空碧净秋容，灼灼斜阳蓼岸红。风日不欺樵径好，江山未换钓竿同。

难分忧乐双行里，谁道穷通一梦中。不遣希夷酬上古，乾初一画海天雄。
送代州钱防御
梅尧臣（宋代）

堂堂鴈门行，赫赫符节分。
紫塞千里障，红旗十万军。
世家王爵贵，祖庙将臣勋。
锺鼓陈牛酒，衣裘论典坟。
呼鹰下青汉，牧马出黄云。
窦宪何为者，燕然解勒文。
【南吕】醉太平　寄情
查德卿（元代）

钗分凤凰，衾剩鸳鸯，锦笺遗恨爱花香，写新愁半张。晚妆楼阁空凝望，旧
游台榭添惆怅，落花庭院又昏黄，正离人断肠。　春情
东风柳丝，细雨花枝，好春能有几多时？韶华迅指。芭蕉叶上鸳鸯字，芙蓉
帐里鸾凰事，海棠亭畔鹧鸪词，问莺儿燕子。
楼台管弦，院落秋千，香风淡淡月娟娟，朱帘半卷。香消玉腕黄金钏，歌残
素手白罗扇，汗溶粉面翠花细，倚阑人未眠。
春风管弦，夜月秋千，调风弄月醉花前，把花枝笑捻。千金曾许如花面，半
生未了看花愿，一春长费买花钱。风流少年。　清名
先生子陵，隐者渊明，南州旧隐老云卿，为清高显名。一个向七里滩曾受君
王聘，一个向五柳庄终受彭泽令，一个向百花洲不受宋朝征，与巢由共清。
送吕仓部治先守齐安
曾几（宋代）

齐安剖竹要循良，分付吾家坦腹郎。
賸有江山连赤壁，略无讼狱到黄堂。
铃斋昼永宜深念，边锁秋高合过防。
此地元之馀烈在，勉旃幸未鬓毛苍。
和竹元珍夜雨
孔武仲（宋代）

帝城尘土热如汤，喜有残宵雨送凉。
旅枕梦云萦宋玉，空阶旧事诗惭君话决科.
次邬文伯城南夜归韵
史弥宁（宋代）

孤屿清江落木天，十分诗思满归船。
岩犀稛载香浮鼻，一味书窗恼夜眠。
失调名
佚名（宋代）

莫怪沈腰易瘦。
岁除，水仙、梅、菊盛开，与鹏飞照磨饮于花间，赋之
刘鹗（清代）

转眼惊看节序新，水仙梅菊喜相亲。时穷幸有花堪友，道在尤多客可人。

清意纷纷凉似水，孤标郁郁更无尘。明朝又道春来到，岁晏谁云此老贫？
满江红（寿韩尚书）
黄诚之（宋代）

五岳三光，钟秀气、笃生人杰。天付与、心肠锦绣，精神冰雪。姓字早登龙虎榜，文书夜直丝纶阁。谢君王、特地掇鸾坡，来闽粤。

几千顷，恩波阔。十万户，欢声浃。看致君尧舜，归班夔契。谈笑扫清沙漠净，弥缝补就苍天缺。愿年年、长醉腊前春，梅梢月。
步至西村
陆游（宋代）

一饱无余事，西村偶独行。
榰筇息微倦，汲井漱余酲。
川阔雁平度，谷虚云乱生。
绝知丰岁乐，笑语隔柴荆。
送方栻赴铨
王迈（宋代）

笑提虹管试春闱，大手何妨小出奇。
龙种嘶鸣暗万马，鹿麑辟易避孤罴。
京城纸贵争传赋，便驿书来賸寄诗。
老友生平识英物，要看修竹拂云枝。
即日
李商隐（唐代）

一岁林花即日休，江间亭下怅淹留。重吟细把真无奈，

已落犹开未放愁。山色正来衔小苑，春阴只欲傍高楼。

金鞍忽散银壶漏，更醉谁家白玉钩。
八月十四日清豀堂望月
张舜民（宋代）

客路三湘远，天风八月清。
云间虽掩映，水底已分明。
且对当年影，休吟万古情。
喜君方向满，照我过江城。
题澹山岩二首 其二
项安世（宋代）

此日纵自尔，此兴不可阑。竹径滑拳局，芒鞋侧蹒跚。

南窥下阴洞，北望升天关。鬼穴勇争觑，仙扃谁得𣟴。

敷床憩明洁，酌酒休痴顽。幽处可僧磬，回中堪舞鬟。

乐极忽有念，相顾生愁颜。指点壁间字，其人多马班。

书迹向昧昧，苔痕日斑斑。题名出门去，岁月如循环。

何年复此来，三士同跻攀。
浪淘沙 和兰当词人来韵
樊增祥（清代）

复袖熨香痕。浅酒金樽。罗衾不似向时温。炙暖银釭閒抱影，楼上黄昏。

回首望吴云。江雁呼群。春朝一雨断人魂。旧日桐花今又发，碧树当门。
今日史课偶少暇戏作五字
陆游（宋代）

仲夏入都门，堂瓦忽已霜。
史馆方抡才，我亦厕其傍。
三日败一笔，手胝视芒芒，吏来督日程，炙冷不及尝。
今辰偶少静，扫地欲焚香，市声塞我门，驺呼过我墙。
鄙性不耐喧，戃怳意欲狂。
天生两穷耳，只堪听啼螿。
题朱钤干灏无喧室
王十朋（宋代）

雅抱渊明尚，处喧思避喧。门虽有车马，趣不异丘园。

仁者本来静，时然应亦言。端能重吾幕，无复扰为烦。
和席季成游金銮寺
杨时（宋代）

朱甍碧瓦照孤城，杖屦翛然野色清。
縠卷水风轻荡漾，珠翻荷雨自亏盈。
胜游已觉非人境，妙语宁须味玉英。
愿借金篦聊刮目，不容幻翳有纤萌。
报中有盛年休官者感而赋诗
沈与求（宋代）

中都如海士如鳞，乘雁双凫亦见驯。林下已无长往客，江头谁伴独醒人。

因循傥使能成事，彊健何须便乞身。但喜高风激颓俗，要令钟漏一番新。
琴曲歌辞。琴歌
顾况（唐代）

琴调秋些，胡风绕雪。峡泉声咽，佳人愁些。
诉衷情
陈允平（宋代）

嫩寒侵帐弄微霜。客泪不成行。料得黄花憔悴，何日赋归装。

楼独倚，漏声长。暗情伤。凄凉况味，一半悲秋，一半思乡。
次韵国香诗
王铚（宋代）

百花零落悲春晚，不复林园门可款。
待花结实春已归，到头只有东家管。
楚宫女子春华敷，为云为雨皆有余。
亲逢一顾倾国色，不解迎人专城居。
目成未到投俊处，后会难凭人已去。
可怜天壤擅诗声，不如崔护桃花句。
坐令永抱埋玉悲，游手那知京兆眉。
难堪别鹤分飞后，犹是惊鸿初见时。
新欢密爱应和久，暂向华筵赏宾友。
舞尽春风力不禁，困裹腰肢一涡柳。
座上何人赠翠翘，蜀中风调尤情饶。
欢浓酒晕上玉颊，香暖红酥疑欲销。
佳人薄命古相似，先后乃逢天下士。
但惜盈盈一水时，当年不寄相思字。
宜州遗恨君能详，瘴云万里空悲凉。
无限风流等闲别，几人赏鉴得黄昏。
贺新凉 题宗友石小影
郑兰孙（清代）

一幅云蓝纸。写少文、悠然独立，胸襟如此。蜗角蝇头何所计，世态任它非是。

又岂羡、等闲青紫。李杜文章欧柳笔，擅词坛、风雅闻遐迩。

清名盛，久倾耳。

杖乡时节居乡里。享林泉、优游清福，有谁能此。松柏岁寒姿益茂，鹤算频添无巳。

好闭户、闲研经史。酒盏诗筒俗尘远，更轻衫、羽扇传神似。

寿者相，共瞻视。
次韵子瞻独觉
苏辙（宋代）

咄咄书空中有怪，内热搜膏发痈疥。
羹藜饭芋如固然，饱食安眠真一快。
午鸡鸣屋呼不起，欠伸吉贝重衾里。
此身南北付天工，竹杖芒鞋即行李。
夜长却对一灯明，上池溢流微有声。
幻中非幻人不见，本来日月无阴晴。
以仁者寿为韵寿侍读节使郑少师
陈起（宋代）

岧峣阊阖云，蹀躞绣鞍马。
细毡侍珠旒，治道谈帝者。
归来西湖滨，岸帻松盖下。
秋渌晚涵山，挹以荐残斝。
三月三日祀事毕因脩禊事于灵梵以高阁一长望分韵赋诗得一字
朱熹（宋代）

逝川无停波，岁月一何疾。居然雨露濡，我意日萧瑟。

共惟西山雨，宰树久蒙密。晤言起哀敬，时事该礼律。

肴羞既纷罗，荐馈亦芳苾。周旋极悽怆，俛仰讵终毕。

更衣适精舍，邻曲会兹日。簋黍畀煇胞，从容罄膋膟。

嘉宾更盘礴，环堵窥逸笔。即事君独哦，非才我何述。

矧兹衰病馀，苦畏烦虑怵。赋罢掩寒栖，存存常抱一。
偈七首 其六
释法演（宋代）

花发鸡冠媚早秋，谁人能染紫丝头。有时风动频相倚，似向阶前斗不休。
珠海
陈则（明代）

碧树烟樊郁浦东，玻璃光漾蕊珠宫。蜃楼海市归壶窍，绛阙祇园入镜中。

杨柳绿深渔艇笛，木绵红脱酒帘风。三城缥隔鹅湖阔，烟雨微闻穗石钟。
中流自在图歌为谭次川年兄题
郑廷鹄（明代）

秋水瀰烟谷，川光入画图。远山横黛色，林树正扶苏。

是谁槃礴丹青手，驱云掣电龙蛇走。青冥浩荡不可穷，万顷玻璃当户牖。

绝壁崩崖雨后新，惊涛日日伴游人。人间草舍依村树，水上云深隔比邻。

江头牙樯如榔密，奔波愈下无回日。谁知中有扣舷者，缓楫安流心自逸。

慷慨中流发浩歌，天地万物如渠何。冯夷击鼓鼍为导，灵胥水面空婆娑。

君不见湘山大风不得渡，刑徒三千亦何怒。又不见滟滪堆前争喧豗，矢尽剑折夫何为。

乃知画师有深意，颓波涨里藏其智。一棹孤舟尺素中，洗尽人间名与利。

名与利，如轻蘋，风波逐逐徒伤神。所以高明仗忠信，济川有术通玄津。

速不足喜，迟何足嗔。彼岸登时同是到，稳作中流自在人。
问渔叟
徐凝（唐代）

生事同漂梗，机心在野船。如何临逝水，白发未忘筌。
和尚书李丈六绝 其三
王之望（宋代）

近侍三朝捧御床，宫衣犹带内家香。殊庭更得流霞助，杖屦春风步履强。
秋霜阁
陈天麟（宋代）

登台坐想遗民钓，入寺行歌李白诗。
竹榻蒲团僧定早，清鞋布袜我归迟。
云边扫石留题处，月下凭栏把酒时。
百尺苍松唐旧物，问渠尝阅几兴衰。
和沈判官
徐积（宋代）

精神满腹其才裕，清白当官所性存。国士正居王俭府，野人未性李膺门。

诗筒便恐传新句，酒席方陪饮上樽。从此定须怀贱叟，他时来访我儿孙。
湓浦早冬
白居易（唐代）

浔阳孟冬月，草木未全衰。祇抵长安陌，凉风八月时。

日西湓水曲，独行吟旧诗。蓼花始零落，蒲叶稍离披。

但作城中想，何异曲江池。
次韵郭宰兼简丞尉三首
邓肃（宋代）

一点萤灯续晓窗，已千人十未甘降。
见闻仅得豹斑一，胜负犹争蛙色双。
山从剑锋登九坂，浪翻银屋度三江。
归来自在春风里，时得萱尝献酒缸。
风定舡开夜泊柳子口上到荆州尚三程
洪咨夔（宋代）

山远江平眼为开，楚楼西畔即阳台。
金钗短笠风声接，蒸裹燋糟节物来。
鸡唤客程三老起，雁将归梦五更回。
白云飞处西湖近，应买霜螯试泼醅。
喜晴
弘历（清代）

迩日秋空晴间阴，大晴今始慰予心。曾忘望雨云亦好，谁是得陇蜀不寻。

禾黍收完正资晒，菜荞润足也防霖。碧天似洗夕阳皓，几树寒蝉赛晚音。
感昔二首
刘克庄（宋代）

先皇立国用文儒，奇士多为礼法拘。
澶水归来边奏少，熙河捷法战功无。
生前上亦知强至，死后人方诔尹洙。
蝼蚁小臣孤愤意，夜窗和泪看舆图。
宫辞（五首）
明周藩王（明代）

丛生桂树后山幽，花石犹传宋代留。
宫媪引来岩际望，蔡河春浪拍天浮。
宋玉
杨亿（宋代）

兰台清吹拂冠緌，薙草新居对渺瀰。丽赋朝云无处所，羁怀秋气动赍咨。

三年送目愁邻媛，七泽迷魂怨楚词。独有江南哀句在，更传馀恨到黄旗。
隋宫怀古
张祜（唐代）

废宫深苑路，炀帝此东行。往事馀山色，流年是水声。

古墙丹雘尽，深栋黑煤生。惆怅从今客，经过未了情。
偈六十三首
释道宁（宋代）

凛凛玄风，尘尘三昧。
信手拈来，曾无障碍。
不用安排，素非憎爱。
透过斯关，逍遥自在。
苦旱和俞都官
彭汝砺（宋代）

焚烧纵炎日，长养误薰风。责己君临厚，劳心县宰忠。

十州饥馑后，万里郁陶中。欲寄精诚祷，天心或可通。
偈颂八十七首
释慧开（宋代）

现种种形，说种种法。
形法皆非，假名菩萨。
更於诸相油觅圆通，当人正眼俱戳瞎。
赠吴惠州绎思
陈献章（明代）

皂盖朝天阙，青山道故乡。高堂开寿斝，酩酊别莆阳。
夏日金陵制幕即事
王同祖（宋代）

五更三点造辕门，了却文书日欲昏。
出入戴星吾岂禅，要须一饭不忘恩。
省中斋宿呈同寅潘公年丈
严嵩（明代）

大祀恭传帝命先，两人联宿省堂年。浮葭淑气初回琯，燔璧荣光远烛天。

槛近静移苍桧月，亭空寒浸碧池泉。连宵促席闻佳话，茗碗蔬盘得共传。
宫词 其五十七
赵佶（宋代）

宗祀玄堂羽卫还，大庭斋夕驻鸣鸾。平明复赐端明赦，争看金鸡立巨盘。
寄嵩阳隐者
李咸用（唐代）

昔年江上别，初入乱离中。我住匡山北，君之少室东。

信来经险道，诗半忆皇风。何事犹高卧，岩边梦未通。
苑里八景诗
蔡见先（清代）

削壁危岩日已欹，岚光五采现离奇。即多邃境猿能到，剩有迂途马不知。

人爱晚晴山外绮，天开妙景画中诗。何时拄杖登高处，眼底云烟一幅披。
挽王漕稚川
赵善括（宋代）

昆玉皆龙凤，唯公最白眉。
乡邦好人物，翰墨妙词诗。
南浦言犹在，西山梦可疑。
我归公已逝，霰泪不胜悲。
旅馆
刘攽（宋代）

满月还成破镜飞，流萤清露夜依依。弄儿看织无穷乐，咫尺嵩云不得归。
苏武牧羊图
郑元祐（元代）

飞鸿历历度天山，何处孤云是汉关？
不滴望思台下血，君王犹及见生还。
梁溪署斋杂咏四首 其四
陆汝猷（清代）

几夕吹嘘暖润泥，瀛洲草绿长应齐。杏花等是怀人思，争羡春风骋马蹄。
宏词下第感恩献兵部侍郎
皮日休（唐代）

分明仙籍列清虚，自是还丹九转疏。
画虎已成翻类狗，登龙才变即为鱼。
空惭季布千金诺，但负刘弘一纸书。
犹有报恩方寸在，不知通塞竟何如。
颂古三十一首
释如本（宋代）

台山古路是人游，个个寻婆问路头。
堪笑赵州才勘破，寥寥千古使人愁。
祝英台近
张辑（宋代）

竹间棋，池上字。风日共清美。谁道春深，湘绿涨沙觜。更添杨柳无情，恨烟颦雨，却不把、扁舟偷系。

去千里。明日知几重山，后朝几重水。对酒相思、急似且留醉。奈何琴剑匆匆，而今心事，在月夜、杜鹃声里。
舞曲歌辞。凯乐歌辞。应圣期
佚名（唐代）

圣德期昌运，雍熙万宇清。乾坤资化育，海岳共休明。

辟土欣耕稼，销戈遂偃兵。殊方歌帝泽，执贽驾升平。
笔生沈日新来求书就写旧诗以寄
柯九思（元代）

沈生笔妙能随意，曾记蓬莱应制时。三十六宫花漠漠，玉阶研露写新词。
将归作 其二
陈起书（清代）

日落众鸟昏，山寒百虫閟。岁时感物理，田园遂初志。

浩浩吾侪侣，莫莫穷深邃。抚琴寒涧西，一音纳万吹。

虽无沈沦趣，冀得清静意。讴吟招隐诗，惭愧古人意。

江湖足风波，车马有颠坠。
偈颂三十六首 其十九
释如珙（宋代）

小屎坑，大屎坑，浸不杀底出来。我有一句向你道，如何是佛，乾屎橛。
点绛唇·一幅霜绡
贺铸（宋代）

一幅霜绡，麝煤熏腻纹丝缕。掩妆无语。的是销凝处。薄暮兰桡，漾下苹花渚。风留住。绿杨归路。燕子西飞去。
送薛十九丈授将作主簿分司东都赋得春草
权德舆（唐代）

芊芊远郊外，杳杳春嵓曲。愁处映微波，望中连净绿。

日暮藉离觞，折芳心断续。
奔牛雨泊
蒋师轼（清代）

云波瑟瑟夜迢迢，偪仄篷窗酒力消。短笛声中风又雨，残镫和梦落寒潮。
过吴淞江
卢昭（明代）

霜林纤月堕疏烟，有客同舟思欲仙。
何处吴歌闻《白苎》，满江秋色坐青天。
沈伯含社丈候左迁铨落凫都门投赠新诗赋答二首 其二
邓云霄（明代）

同病相怜各惘然，齐盟一日孰先鞭。积薪愧我官仍拙，投杼悲君客更迁。

醉向金门堪据地，狂来碣石浪谈天。他年人泛秦淮月，远忆江州夜泊船。
次邦宪宣德红梅诗韵
吴颐（宋代）

绝品花逢绝俗人，吟看屡倒接{上四下离}巾。
剸烦自昔多馀刃，痛饮于今莫负春。
喜事擅名虽有素，屡空此语恐非真。
典衣贳酒犹非恶，醉任清歌落暗尘。
古意十二首 其十一
于慎行（明代）

猗顿慕营殖，日夜谋钱刀。大贵多所伤，空令意气豪。

鼎鼎百年内，辟海流风涛。忧煎伐天性，此生无已劳。

所以古达士，四海捐鸿毛。安能为物役，长使心忉忉。

仙人羡门子，邈矣非吾曹。
次韵钱塘节士见寄
李之仪（宋代）

平日刳心欲致君，异时携手但论文。兴来只有归田赋，老去何如背水军。

占胜已惊无不尽，卜邻应许镇相温。形容岂敢轻酬酢，谢傅风流自出群。
丰山孝子徐览割股救母因赠
朱朴（明代）

儿股伤残母命存，神功亦为感慈恩。悬知今日丰山里，不愧当年孝隐村。

清誉只应敦薄俗，上书谁与乞旌门。由来此道无他报，会见传芳到子孙。
与赵将军三首
白玉蟾（宋代）

芒鞋布袜与青藜，朝市迷心忽几时。
料得山中猿鹤冷，多应相怨不相思。
盘豆铺南李翁园
宗泽（宋代）

李翁卧亭午，春深掩柴荆。
忽闻风雨响，疑是勤王兵。
句
许庚（宋代）

壮岁期加进，新吟未敢编。
赠宋荔裳
吴百朋（清代）

想思五载何由见，屋梁落月疑君面。漫伤玄发忽成丝，无那华年去如箭。

忆昔扁舟吴地游，登高作赋卑曹刘。联镳共入三天竺，把酒还登万岁楼。

此时君才殊倜傥，中原屈指雄心壮。下走萧萧一蒯缑，依刘王粲腾高唱。

桃叶渡头乌夜啼，飘零尽室在西溪。弹棋击筑座上满，玉台春酒山中携。

江南江北各奔窜，别后书来长尺半。赠袍每念范雎贫，解骖思济越石难。

世人白眼欺豪贤，黄金不多人不怜。君独慷慨命游侠，丹阳时觅孝廉船。

梦日亭边花似霰，牛渚蟂矶澄匹练。元晖筑室爱青山，太白扬帆恣欢宴。

春风杨柳已垂丝，青鞋布袜到鸠兹。还寻北海孙宾石，应为穷途识赵岐。
送晁子西提刑赴召
李流谦（宋代）

君家如河出昆仑，横贯中国浮乾坤。
鼎彛勋绩烂星斗，编简文字垂瑶琨。
到海喧豗势愈壮，约束蛟蜃驱鼍龟。
略分涓流溉下土，草木蕃润资其恩。
先生绣衣吹霜风，一道生齿关寝飧。
人家春园满桃李，随处秋社肥鸡豚。
智效一官可能尔，尚於胜处非所论。
胸中人物自着眼，伥伥待相嗤彼昏。
古人过人本如此，事业自是为根元。
我知先生在廊庙，定不碌碌为澄浑。
颇恨未误元鲁山，一纸藻藉无媒援。
只今相送九天去，风在下矣何轩轩。
青云托附可无意，欲儿女语吐复吞。
浩歌一曲豁清思，援笔江海蛟龙奔。
死归生
李宪噩（清代）

死归生，舍生拼死来求名。炎天日午烁冈阪，里门未出何曾经？

日兼徒步少车马，中乾外强烦郁并。竟死道旁鲜弟兄，中野暴骸行人惊。

昨夜山雨秋风晴，丧车载归牛铎鸣。生时与我不相识，殁归同宿晓同征。

知君珠玉罗万斛，积未得吐目岂瞑？道左吊君慰君灵，我亦求试来齐城，一言未献返乡程。
余杭形胜
白居易（唐代）

余杭形胜四方无，州傍青山县枕湖。
绕郭荷花三十里，拂城松枕一千株。
梦儿亭古传名谢，教妓楼新道姓苏。
[州西灵隐山上有梦谢亭，即是杜明浦梦谢灵运之所，
因名客儿也。苏小小本钱塘妓人也。]
独有使君年太老，风光不称白髭须。
恭州报恩长老宣公以四偈见别用韵为谢
晁公溯（宋代）

再到丛林得我惊，斩新花果自然成。
种田更有僧只户，乞食何如舍卫城。
洞天春
欧阳修（宋代）

莺啼绿树声早。槛外残红未扫。露点真珠遍芳草。正帘帏清晓。

秋千宅院悄悄。又是清明过了。燕蝶轻狂，柳丝撩乱，春心多少。
姑恶
张侃（宋代）

一双姑恶屋边啼，飞入垂杨伴夕晖。不悟形骸非昔日，但思怨夕没休期。

妇闻懒语犹翻悔，汝得佳名免此讥。事事直须存分义，从今缄口莫相疑。
一斛珠 其一 乙未自寿
韩元吉（宋代）

红蕖漾月。薰风特地生梧叶。一年风月今宵别。隐隐笙鸾，何处有炎热。
凤凰山下榴花发。一杯香露融春雪。幔亭有路通瑶阙。知我丹成，容我醉时节。
次韵中山雨后
洪适（宋代）

好雨连宵鸠唤晴，晓行襟袂有馀清。远游朔塞殊风景，梦到东馀看火耕。

红退桃蹊三月晚，绿添麦垄一川平。纤尘不逐车轮起，喜听驱驴叱马声。
王昭君
韦谦恒（清代）

不恨丹青误，惟期报国恩。边尘如可靖，妾命不须论。

月送关中骑，春归塞上魂。红颜安社稷，青史至今存。
登徐孺子亭
李吕（宋代）

昔贤久矣埋黄土，独有清风翳环堵。
曾将一束奠生刍，今与游人闹歌舞。
江行
郑獬（宋代）

碧草已堪翦，长江二月头。
林深藏宿雨，岸豁聚春流。
潮背燕支浦，山横桑落州。
松醪欺客病，易醉苦难投。
岁尽茭门言归作
曹锡宝（清代）

郊居契幽寂，归趣入尘氛。持此谢芳草，因之惭白云。

沙寒遍积雪，林寂兼斜曛。君听天外雁，寥寥声念群。
蜡梅江梅同瓶
许棐（宋代）

苗裔元从庾岭分，两般标致一般春。淡妆西子呈娇态，黄面瞿昙现小身。

不羡腰金横玉贵，来寻嚼蜡饮冰人。只愁花谢香狼籍，桃李如何接后陈。
和彭伯庄韵奉酬彭公达
刘才邵（宋代）

龙媒昔是渥洼生，培塿无松陆无萍。古人此语岂欺我，华胄非无须细听。

奉常词源隘三峡，倒流岂复论千瓶。句枝到手诗已就，四坐俯首甘罚觥。

苍苔虎迹虽善戏，讽戒曲尽诗人情。喜遇从事复超诣，重名不减平如衡。

汝南人物亦云几，高者难随月旦更。到今公议牢不破，心虽不贪敌无勍。

才高位下众所惜，善庆源长流更清。风流文采终不泯，还复钟此千人英。

清言自可屈奉倩，赋力真能凌正平。干时直欲石投水，得位公不当惭卿。

扫除群碎宅平坦，摆落浮伪存精诚。兼全众美信如使，未许爰丝堪作兄。

天遣名驹谙险隘，夫岂久困终能鸣。行当策足恣高步，径取万石宁躬耕。

嗟予素怀丘壑趣，高情远致谁服膺。随流窃食聊复尔，取誉懒能工赋营。

新诗有意相推激，第恐无实难叩荣。观公岂是长贫者，便欲从此看超腾。
熙宁望祭岳镇海渎十七首
佚名（隋代）

维土作德，维帝御行。
含养载育，万物以成。
有严祀典，荐我德声。
神其歆止，永用亿宁。
吊文丞相天祥
许灿（明代）

胡尘昏帝阙，龙驭避天骄。壮士丹心在，楼船王气消。

人间无故土，海上失行朝。恸哭燕山道，黄冠归梦遥。
和西湖竹枝词
郑贺（元代）

北高峰头侬望夫，望见西子下姑苏。脂塘水腥吴作沼，莫将西子比西湖。
临江仙·促坐重燃绛蜡
佚名（宋代）

促坐重燃绛蜡，香泉细泻银瓶。一瓯月露照人明。清真无俗韵，一淡似交清。正味能销酒力，馀甘解助茶清。琼浆一饮觉身轻。蓝桥知不远，归卧对云英。
题公署
陈峤（唐代）

当默任言言是垢，当言任默默为尘。
当默当言俱无任，尘埃何由得到身。
咏蝶
贾蓬莱（元代）

薄翅凝香粉，新衣染媚黄，
风流谁得似，两两宿花房。
神弦
周密（宋代）

棘栎丛祠昼凄楚，隐画廊深山鬼语。香火千年古像昏，十围老鬼藏飞鼠。

芳兰藉地罗蕙蒸，阴风窸窣吹神灯。舞蛮姣服炫红纬，云旂飙御声䡌䡌。

茧瓮千车麦双穗，社主蚕姑拜神赐。鼓声坎坎酒频酾，神来不来巫自醉。
金盏子（四时怀古秋词）
陈著（宋代）

眼底时光，奈老来、如何奈得秋何。黄叶最多情，天分付、凉意一声先做。是处著露莎蛩，也酸吟相和。新雁想，飞到故都徘徊，未忍轻过。

往事是堪唾。红枣信、烽折尽任他。湖山桂香自好。笙歌舫、沈沈醉也谁拖。可怜瘦月凄凉，把兴亡看破。如今□，但留下满城□，西风悲些。
秋兴集古 其八
申佳允（明代）

天际秋云薄，床前明月光。无由一化羽，回立白苍苍。
次韵李抚辰屯田修州门
苏辙（宋代）

金月江涛壁垒颓，苍崖翠甓就新台。
咄嗟双阙还依旧，咫尺群山信有材。
画戟风生两衙退，飞桥日出万人来。
不因毁圮催兴筑，谁见雍容治剧才。
谢人惠木芙蓉栽
王慎中（明代）

翠干分枝和露至，芳根得土带烟栽。园池摇落秋风里，只待红英映水开。
送吴谓远广文还会学署
岑徵（明代）

去岁乘春返五羊，又逢春信别家乡。青毡九载人犹少，白发中旬日正长。

旅食旧烦分苜蓿，留题曾记满宫墙。相思有梦频来往，水驿山程路不忘。
食菜作二首
廖行之（宋代）

春来日膳菜数本，绝胜杖头携百钱。
但得园蔬非馑岁，肯令午梦搅清眠。
食芹有美吾思献，采菲无遗利可专。
莫笑先生长诳腹，解吟朝日照盘{上艹下扁}。
秋夕
吴惟信（宋代）

雨声云气暮萧萧，罗扇恩疏井树凋。心事暗随归梦去，壁灯留与可怜宵。
合肥府学中赓诸公韵和正寺翔甫总翠亭
彭汝砺（宋代）

危亭缥缈压城端，总拾澄虚入画栏。地势西连金斗峻，山容东际湫湖寒。

行瞻日月光华近，坐觉乾坤器度宽。闻说南州画工在，可能收作一屏看。
和苏适春雪八首 其七
张耒（宋代）

山中景物最幽奇，祇欠夫君为赋诗。长忆东风吹女几，琼瑶交贯碧琉璃。
点绛唇·我为劳生
史浩（宋代）

我为劳生，自怜浪迹天涯遍。如今春换。又是孤萍断。谁信年时，老子情非浅。思量见。画楼天远。花倚夕阳院。
长安道
卢龙云（明代）

长安佳丽地，自昔帝王州。六衢通绣户，九陌夹朱楼。

名花娇上苑，垂杨荫御沟。宝马如龙度，香车似水流。

往来朝七贵，经过暮五侯。结束郊畿满，歌舞狭斜留。

赤日应难措，红尘可自由。试看外州客，频来易白头。
孤青峰
蔡元厉（宋代）

琳馆松扉白昼扃，骖鸾人去已冥冥。天开远画楼台古，地得遗丹草木灵。

万壑野云晴酿雨，一池秋水夜涵星。麻姑仙驭今何在，槛外孤峰晚更青。
次韵似表谢胡士霜分梅花
周紫芝（宋代）

李侯自以诗名家，诗成与月争霜华。谁将尤物调韵语，拄笏骑霜分好花。

花寒力浅香微透，恼乱诗翁作诗瘦。对花欲作楚狂颠，草赋谁居广平右。

但愁急管吹羌胡，便应买酒烦长须。参横想见绿衣舞，月中笑语花微臞。

天香艳艳与谁好，君家兄弟元三株。明日新诗入花萼，人间此事应久无。

可怜多病闭门叟，对月痴坐空中书。
题寿春堂
倪道原（元代）

兵卫森门列綵戵，使君堂上足欢娱。醉攀北斗斟元气，坐领东欢动九衢。

千岁崖松收琥珀，三秋海树长珊瑚。故家旧德犹遗泽，奕叶兰芳衍庆符。
霅上
苏舜钦（宋代）

玉人携手弄秋英，寻遍池台见月生。小杜有灵应羡我，今为闲客此闲行。
雪后送宝泉之碧落
李俊民（金朝）

洒面轻风不觉寒，天花散落满人閒。慇勤行脚休辞远，出得城门是雪山。
平云阁
范成大（宋代）

背倚天峰涌化宫，横空阁道拖双虹。
火云六月应奇绝，青琐玲珑八面风。
群楼书怀
四锡（宋代）

馆殿尝为侍从臣，出分忧寄牧黎民。
时平事简多公暇，楼迥风清欲暮春。
树杪壶关千嶂叠，天边漳水绿波新。
帝乡永日凭栏望，心羡浮云向紫宸。
伤时
孟郊（唐代）

常闻贫贱士之常，嗟尔富者莫相笑。男儿得路即荣名，

邂逅失途成不调。古人结交而重义，今人结交而重利。

劝人一种种桃李，种亦直须遍天地。一生不爱嘱人事，

嘱即直须为生死。我亦不羡季伦富，我亦不笑原宪贫。

有财有势即相识，无财无势同路人。因知世事皆如此，

却向东溪卧白云。
塞下
鲍溶（唐代）

北风号蓟门，杀气日夜兴。咸阳三千里，驿马如饥鹰。

行子久去乡，逢山不敢登。寒日惨大野，虏云若飞鹏。

西北防秋军，麾幢宿层层。匈奴天未丧，战鼓长登登。

汉卒马上老，繁缨空丝绳。诚知天所骄，欲罢又不能。
入冀州境就野人闻吴公断狱事喜而有作
范当世（清代）

千里投林鸟翮摧，嘤嘤绕树更徘徊。宁知舞蹈衔恩者，才被君侯一怒来。
次韵董禹川饷墨
汪藻（宋代）

徂徕老松蔽百牛，输膏败乳来中州。

何人夜半捣寒碧，用心独与神明俦。范成秋天翔紫凤，裁作古虚悬苍球。

匹夫被褐知者少，江都老相千金收。养之怀袖作叹息，平生长物胡为留。

分张好事亦及我，摩挲未语心先谋。明光起草正须子，一挥坐遣千人休。

嗟予老矣安用此，谁能细字书蝇头。
余居太夫人忧三年泪枯老眼既除丧颇理故书似
虞俦（宋代）

三年涕泪剧悬河，断简残编奈若荷。
纵使相看青眼在，故应添得黑花多。
衰迟把酒元无分，冷淡观书亦有魔。
掩卷相吁心自了，莫将文字问维摩。
邂逅宇文
邓肃（宋代）

闽山去天余尺五，渔浦撼舟滨九死。
临水登山万里来，却向春围饮墨水。
白云目断无飞翰，夜将剑铗於谁弹。
世人相马例嫌瘦，饿死首阳不作难。
侧闻天下有人杰，洗出新诗耿冰雪。
年来亦复坐文穷，空使品流居第一。
抠衣浩歌起相从，雨意那忧泼墨浓。
匆匆对语一笑粲，万斛穷愁一洗空。
公今清誉高星斗，我乃栖迟事奔走。
收拾政赖退之豪，瘦寒不复麾郊岛。
次韵子温惠双井茶二首 其一
张扩（宋代）

双井昆仍分不疏，渴中曾起病相如。策勋未有涪翁语，浪说翻经到石渠。
题郁孤台
文天祥（宋代）

城郭春声阔，楼台昼影迟。
并天浮雪界，盖海出云旗。
风雨十年梦，江湖湖城思。
倚阑时北顾，空翠湿朝曦。
寄惠椿亭侍郎 其三
福康安（清代）

龙沙万里怅离群，自此参辰宦迹分。料得天涯劳远梦，滇风蜀雪又秦云。
好事近 寄怀婉洵大姊
左锡璇（清代）

忆自别君颜，已易一番寒暑。多少别离情况，诉西风寄语。

秋来容易损柔肠，不独黄昏雨。偏是一檠灯影，照相思最苦。
苏东坡前赤壁赋图
郑思肖（宋代）

泛舟赤壁痛衔杯，孟德英豪安在哉。何似江山风月妙，不从自己外边来。
三奠子 留襄州 花草粹编卷七
高宪（金朝）

上楚山高处，回望襄州。兴废事，古今愁。草封诸葛庙，烟锁仲宣楼。英雄骨，繁华梦，几荒邱。雁横别浦，鸥戏芳洲。花又老，水空流。著人何处在，倦客若为留。习池饮，庞陂钓，鹿门游。
挽周希舜二首 其二
吴芾（宋代）

倾盖如前日，分携忽累年。我方来旧治，公已辟新阡。

宿草荒三径，寒云惨一川。善人无复见，回首已茫然。
似表弟始归寇退之后置酒会亲族坐客即席诗次
李弥逊（宋代）

蓬转生涯四十年，归来华发旧山川，
惊魂仅免走三穴，情话喜同倾四筵。
醉客毛吞怜海窄，诗翁刀奏失牛全。
锦城不似还家乐，姑置行藏莫问天。
题徐熙芍药
吴皇后（宋代）

秾李夭桃扫地无，眼明惊见玉盘盂。扬州省识春风面，看尽群花总不如。
喜晴
崔敦礼（宋代）

顽云收四野，皎日丽千门。
水响鱼龙落，云高鹳鹤翻。
近阳书幌暖，绕室篆烟昏。
拟欲寻春去，梅花水际村。
东平夫人挽章
秦观（宋代）

相阀风流盛，王家地势雄。室中兰作佩，庭下玉成丛。

啼鸟悲春槛，荒原入夜宫。遗芳得鸿笔，论次诏无穷。
感怀三首 其三 杨冢宰起元
何转书（明代）

鹅城东峙接江门，自此南天斯道尊。从祀四公留一席，两朝当道竟无言。

讲坛烟草丰碑没，藜火书声甲第存。怅立湖山閒想像，日令狂简独盘桓。
赠桐乡丞
赵嘏（唐代）

舟触长松岸势回，潺湲一夜绕亭台。

若教靖节先生见，不肯更吟归去来。
次韵寅庵四首
黄庭坚（宋代）

兄作新庵接旧居，一原风物萃庭隅。
陆机招隐方传洛，张翰思归正在吴。
五斗折腰惭仆妾，几年合眼梦乡闾。
白云行处应垂泪，黄犬归时早寄书。
书去春画钟陵霁雪
程嘉燧（明代）

帝城灯罢雪嵯峨，二月风光峭未和。
驰道残霙犹骇马，龙池新柳已如鹅。
蒋山出雾春罗薄，秦水含星晓镜多。
日暮歌钟何处发，五侯门馆夜经过。
满江红
游子蒙（宋代）

春玉苍山，屏星暖、佳辰难得。看柳眼梅金，全似海沂春色。和气欢声俄尔许，祥烟瑞霭今何夕。是风流、儒雅黑头公，悬弧日。

福不尽，贵无敌。愿岁岁，见华席。捧霞觞称寿，寿如南极。见说蟠桃花正发，柔风暖日瑶池碧。待他年、结子欲成时，留君摘。
吴中春感次韵
韩奕（元代）

桃李于人强自开，江城寒食客归来。
宫蛙鸣处空存冶，野鹿游归尚有台。
春事梦中三月破，繁华去后几归回。
流传庾信《江南赋》，不信当年事可哀。
次韵罗仲共山村题咏十首 其九
周紫芝（宋代）

塞北兵戈满，竹西歌吹空。何堪故乡梦，真在白头中。
醉中三用韵
洪适（宋代）

小车追逐赏光春，花坞行盘走隶人。水面落英如濯锦，云心初月未安轮。

今宵同举盈觞酒，后夜还凝满席尘。倒载归时童稚舞，莫教驺哄滓冯茵。
自桃川至辰州绝句四十有二
赵蕃（宋代）

滩里惊涛怖杀人，潭中净绿数浮鳞。
如何咫尺能悬隔，物外区中信莫伦。
贼臣刘豫挟虏骑犯两淮天子亲总六师出征贼骑摧衄宵遁銮舆既还效杜拾遗作欢喜口号十二首 其一
刘一止（宋代）

祖宗先德后刑诛，八叶升平振古无。驯致小羌如许黠，五兵虽惨亦时须。
道傍馆
戴复古（宋代）

道傍谁氏馆，□我坐开樽。
翁妪出迎客，儿童为扫门。
好花生竹所，流水浸云根。
傥遂卜隣约，为农老此村。
毗陵舟中夜别万吴二明府次俞汝成韵
冯惟讷（明代）

渡口云深树色苍，孤舟寒雨共离觞。
凭君莫话从前事，只是无言已断肠。
题金亦陶运甓图
翁诰（清代）

清淡坐啸晋祚坼，五马南奔避刘石。长沙励志向中原，朝暮州斋运百甓。

樗蒲戏具牧奴事，生既无闻死何益。高论犹堪振懦夫，光阴分寸谁珍惜。

金君名字慕古人，昂藏磊落自写真。鸡群独立千里鹤，形貌不与寻常论。

八州富贵非所羡，名山大业当精勤。君不见弃官归去彭泽令，祖孙高躅千秋敬。

抚松采菊良可师，运甓君偏希士行。吁嗟乎！少年掣电须臾过，努力不早奈老何！

及时矻矻休蹉跎。
暑后喜雨
曹勋（宋代）

雨因祈祷得，连日作廉纤。
候变凉飙肃，人皆和气添。
秋蜴犹执热，竹色故侵檐。
但喜穹崇德，难从甲乙占。
钱使君知原生辰
陈棣（宋代）

天眷中兴瑞玉麟，果闻崧岳为生申。
逢迎圣主千年运，领略东君五日春。
济世丰功铭鼎鼐，传家清德冠簪绅。
仙风道骨应难老，曾向瑶宫侍帝宸。
熙宁以后祀高禖六首 其四 酌献用《祐安》。
郊庙朝会歌辞（宋代）

昭荐精衷，灵承端命。青帝顾怀，神禖储庆。祚以蕃昌，协于熙盛。

螽斯众多，流于雅咏。
金鳌桥
余复（宋代）

吾闽三山妙天下，灵鳌背上罗高峰。
山环水绕龙虎伏，人在缥渺烟霞中。
次曹近山见寄
林景熙（宋代）

扣角歌残夜正长，懒将龟夹卜行藏。
风烟万里别离梦，草木一溪文字香。
仙泣铜盘辞渭水，鹤归华表认辽阳。
愁来偶上西楼立，耿耿寒奎色照霜。
西园辨兰亭和韵
李之纯（宋代）

绿叶纤长间紫茎，蜀人未始以兰名。有时只怪香盈室，此日方兰誉满城。

恩意和风扬馥郁，光荣灏露滴清英。庭阶若不逢精鉴，何异深林静处生。
江湖伟观
周密（宋代）

暇日登临酒一樽，半空杰阁倚云根。东南王气浮天阙，吴越潮声出海门。

玉局柳高含古意，金沙梅老冷吟魂。凭高讨胜多幽事，细读残碑剥藓痕。
宫词
杨皇后（宋代）

紫禁仙舆诘旦来，旌旗遥倚望春台。
不知庭霰今朝下，疑是林花昨夜开。
夏日杂咏
刘应龟（宋代）

一片闲云堕野塘，晚风吹浪溼菰蒋。
白鸥不受人间暑，长向荷花共雨凉。
十五夜望月
王建（唐代）

中庭地白树栖鸦，冷露无声湿桂花。
今夜月明人尽望，不知秋思落谁家。
【双调】清江引　分韵为崔月英
宋方壶（元代）

东山涌起玉兔穴，宇宙光相射。二八风流人，三五团圆夜，广寒宫第一枝折
去也。　托咏
剔秃一轮天外月，拜了低低说：是必常团圆，休着些儿缺，愿天下有情底
都似你者！
雨晴登环水楼即景
查善长（清代）

夜雨酣如梦，愔愔到五更。晓来登水阁，凉意满秋城。

茶叶同人瘦，苇花生远情。痴云飞不动，角角学山行。
嵩阳书院简耿逸庵 其二
叶封（清代）

虚堂远尘累，乐地几朋来。游息无非学，文章亦见才。

经行黄叶下，取次碧筠栽。伫想惟吾友，清心绝点埃。
章季子携所作乐府来以诗谢之
曾协（宋代）

平生尚幽僻，尘务百不省。
屡从松竹游，身闲爱官冷。
何知事大缪，穷日厌鞭打。
抽身对佳客，屣倒冠不整。
吏徒环顾人，为我忍俄顷。
匆匆上马揖，语略意已领。
新诗满怀袖，璀璨吐光景。
归来坐明月，万象入清境。
风林起惊鹊，闲窗散花影。
吟哦不成寐，尽此良夜永。
九日思杭州旧游，寄周判官及诸客
白居易（唐代）

忽忆郡南山顶上，昔时同醉是今辰。笙歌委曲声延耳，

金翠动摇光照身。风景不随宫相去，欢娱应逐使君新。

江山宾客皆如旧，唯是当筵换主人。
贺裴廷裕蜀中登第诗
李搏（唐代）

铜梁千里曙云开，仙箓新从紫府来。天上已张新羽翼，

世间无复旧尘埃。嘉祯果中君平卜，贺喜须斟卓氏杯。

应笑戎藩刀笔吏，至今泥滓曝鱼鳃。
甲申冬十二月十三日 其一
王世贞（明代）

长安东风散木稼，德星荧荧照江社。五年南阳思卧龙，一日中国相司马。

父老能追弘治日，斯人岂出三原下。即看凡羽羡葳蕤，坐使饥乌亦喑哑。

笑呼诸儿煨榾柮，团栾且说升平话。
寄唐君益
吕陶（宋代）

秋日晴如春日迟，山间水际尽光辉。江湖顿减骚人咏，父老争光太守归。

岁晚莫惊松易叶，时来又见锦为衣。门前行马虽崇峻，应许衰翁一叩扉。
题四圣观小蓬莱
姚勉（宋代）

湖光平接碧天开，浮世笙歌下往来。
个是蓬莱真绝顶，如何只道小蓬莱。
高祖二首
陈造（宋代）

坐馘关东扛鼎雄，指呼奴隶走王公。
只缘夺嫡中心慊，反畏商山鹤发翁。
鲁隐公菟裘
屈复（清代）

菟裘未营，友爱杀身。为我杀人者，即为杀我人。钟巫之祭徒纷纷。
临江仙十四首 其十一
奕绘（清代）

秋水斜阳浦屿，莲花荷叶蒹葭。鸳鸯身世水为家。

浮生无挂碍，一梦老烟花。

清夜对眠风附，白头俯拾鱼虾。人间夫妇不如他。

功名草头露，儿女眼前花。
题湖山十景 其九 西山牧笛
陈镒（明代）

西山山下草离离，断陇平坡雨过时。牛背牧儿归路晚，数声短笛倚风吹。
次韵六兄茂永论有无之作
范浚（宋代）

磨砖不成镜，画饼不可食。谈空如画饼，要匪实消息。

泥有如磨砖，未免见排辟。筹量有无中，背道费寻觅。

先天为心祖，此事冥太易。空毋堕渺茫，有勿著声色。

勿同半生灭，邪见徒役役。万有齐一虚，寥廓鸟无迹。

至虚本非无，岂谓滞神识。佳哉僧肇论，妙意真的的。
月夜登南楼与黄甥感赋
崔应阶（清代）

为客长安道，还家值暮秋。瘐楼一片月，边塞几人愁。

雁冷东南去，江寒日夜流。相逢欢不尽，杯酒话沧洲。
九曲飞云
罗伦（明代）

罗浮在天上，指点是玄微。九曲云中去，三天日下飞。

紫薇回閤道，清露湿仙衣。世路羊肠险，人间闷不知。
牵牛花
汪应辰（宋代）

叶细枝柔独立难，谁人抬起傍阑干。
一朝引上檐楹去，不许时人眼下看。
偈颂三十首
释印肃（宋代）

妄执迷流不肯休，所以今生逐女流。
如今眼界浑尘染，几时安稳见来秋，
莫误前途成业网。目连成佛已绸缪，
开心放旷依儿得，不著高峰见毗丘。
葺山中故庐有感
吴景奎（元代）

溪上先人有敝庐，昔年经始最勤劬。弟兄已作辞家燕，林木谁瞻爱屋乌。

墙角蓬蒿迷町疃，檐牙风雨老枝梧。肯堂肯构真吾事，未让扬雄宅一区。
绍兴以后祀五方帝六十首 其三 黑帝降神用《高安》。
郊庙朝会歌辞（宋代）

北方之神，执权司冬。三时务农，于焉告功。礼备乐作，归功于神。

风马来游，永锡斯民。
纸被
徐夤（唐代）

文采鸳鸯罢合欢，细柔轻缀好鱼笺。一床明月盖归梦，

数尺白云笼冷眠。披对劲风温胜酒，拥听寒雨暖于绵。

赤眉豪客见皆笑，却问儒生直几钱。
过贻谋东轩同敬亭题壁分得轩字
敦敏（清代）

十五年前事漫论，春来依旧绿盈轩。焚囊惭负东山教，嗜酒频劳北阮樽。

柳已作花初到雁，气凭鸣剑欲凌鲲。伤心满壁图书在，遗迹先生手泽存。
游南塘寄知者
温庭筠（唐代）

白鸟梳翎立岸莎，藻花菱刺泛微波。烟光似带侵垂柳，

露点如珠落卷荷。楚水晓凉催客早，杜陵秋思傍蝉多。

镏公不信归心切，听取江楼一曲歌。
登铁炉峰入清风寺
徐世佐（清代）

插空屏障定谁遮，乱齧残春屐齿斜。青石路穷无客馆，绿松门入有僧家。

猿攀湿立窥新果，蝶抱香眠惜落花。老我粗官何物似，眼前一片碧潭霞。
题于逢辰画
谢薖（宋代）

踏遍江南岸，归来试解衣。谁言物外赏，不与笔端为。

石带苍苔瘦，风凋折苇稀。令人清兴发，欲问钓鱼矶。
临江仙·西湖春泛
赵溍（宋代）

堤曲朱墙近远，山明碧瓦高低。好风二十四花期。骄骢穿柳去，文艗挟春飞。
箫鼓晴雷殷殷，笑歌香雾霏霏，间情不受酒禁持。断肠无立处，斜日欲归时。
集杜句赠胡三良医 其一
边贡（明代）

此身飘泊苦西东，未就丹砂愧葛洪。多病所须惟药物，知君才是济川功。
赠庐岳隐者
杜荀鹤（唐代）

自见来如此，未尝离洞门。结茅遮雨雪，采药给晨昏。

古树藤缠杀，春泉鹿过浑。悠悠无一事，不似属乾坤。
寄兄弟 其二
吴铭道（清代）

故山老圃近如何，行菜分瓜梦屡过。乌桕攒红云脚补，稻孙抽绿水痕拖。

趋庭遥慰承欢好，作客难禁写恨多。无复市中屠狗辈，容谁筑倚渐离歌。
元日
文天祥（宋代）

铁马风尘暗，金龙日月新。
衣冠怀故国，鼓角泣离人。
自分流年晚，不妨吾道春。
方来有千载，儿女枉悲辛。
惠山归晚辞县斋小集
释居简（宋代）

癯冰瘠雪凝霜澌，冻涩苔痕老更奇。旅雁退飞寒力劲，水边云冷出山迟。
颂古二十七首
释云贲（宋代）

脱得边城戍役身，却来偷赏上园春。
御街前畔低声语，不觉冲他貌事人。
送史馆李学士任和州
释文兆（宋代）

事主惟公直，承恩赴历阳。
舟浮淮水远，路绕楚山长。
馆谒僧侵月，郊迎吏蹋霜。
下车难久滞，飞诏即徵黄。
蝶恋花 其三 吊返生香
尤侗（清代）

彤管不随春梦度。留与人间，啼哭相思句。一本青编红泪注。

离魂缩入香奁住。

仿佛真真纸上语。为雨为云，飘渺无凭据。行到吴江枫落处。

自携一叶归家去。
次韵仲弓见赠
邹浩（宋代）

我生分稽古，未始怀宴安。万事不入眼，人间自悲欢。

独于文会时，所取良必端。起废赖发药，他年逃素餐。

苏君日千里，逸步逾飞翰。一从断金来，况也宁永叹。

于今更天诱，还逢鲁圆冠。倾盖如旧识，礼法能见宽。

须知高门闾，阶庭富芝兰。何独仲弓家，弟兄称二难。

琴张诚可友，愿言谢外观。圣域渺无旁，观水须观澜。
满江红·祷祝封姨
刘克庄（宋代）

祷祝封姨，休把做、扬沙吹砾。费西帝、许多薰染，浓香深色。满插铜匜芳气烈，高张画烛祥光赤。向先生、鼻观细参来，三千息。人老大，年华急。花妖艳，天公惜。到一枝摇落，千林萧瑟。摘蕊莫教轻糁地，返魂依旧能倾国。待彩云、月下再来时，寻陈迹。
玉楼春 其一 春怀
董元恺（清代）

丈夫飘荡今如此。更上江楼望江水。论交却忆十年时，怀袖未消三岁字。

江柳影寒新雨地。无限幽芳徒欲寄。二月春风最断肠，一梦不须追往事。
次韵奉酬蔡成允
毛滂（宋代）

蔡子诗锋新发硎，晓压吾境横长城。
玉关食肉何足计，饭山日长噙肤清。
叩门念子忧吻燥，银瓶急燎苍蝇声。
云龙为子起风腋，要使飞将身趫轻。
次朱汉源留别韵送之归吴下
陈恭尹（清代）

人言双车轮，可以生四角。人言方寸内，可以起五岳。

丈夫未得方，文采从驳荦。往往见轗轲，行行自吟踔。

纵穷阿井胶，莫止黄河浊。之子骐骥姿，望古振高躅。

六辔既如丝，千里岂云邈。南来溟海上，为日不数数。

言寻朱明天，丹砂师抱朴。著论等逍遥，儒墨供剽剥。

况复富于年，足用竟其学。胜赏每登临，大雅相磨琢。

彼此互唱酬，古今屡扬搉。如何欢会地，告别殊刺龊。

离舟系叶儿，归马歌皇驳。犹馀柏叶酒，初度春王朔。

九州虽比邻，中心能不懪。岭路雪岧峣，江涛时萦灂。

既抱连城珍，会待成风斫。力田必有秋，至道不盈握。

勉矣树令名，天休日滋渥。
致仕後即事
陆游（宋代）

一盂麦饭掩柴关，坐久不堪腰脚顽。
拖得瘦藤闲信步，小桥东北望螺山。
次韵子由弹琴?一作：次韵子由以诗见报编礼
苏轼（宋代）

琴上遗声久不弹，琴中古意本长存。
苦心欲记常迷旧，信指如归自着痕。
应有仙人依树听，空教瘦鹤舞风骞。
谁知千里溪堂夜，时引惊猿撼竹轩。
?过终南日，令道士赵宗有弹琴溪堂。
?